Avainsanat

Tiivistelmä



Avainsanat

Maatalous – Yhteinen markkinajärjestely – Rakenneuudistukseen ja tuotantosuunnan muuttamiseen tarkoitetut tuet viinikauppa-alalla – Jäsenvaltioille myönnettyjen määrärahojen lopullinen jako

(Neuvoston asetuksen N:o 1493/1999 14 artiklan 1 kohta; komission asetuksen N:o 1227/2000 16 artiklan 1 ja 2 kohta sekä 17 artiklan 1 kohta)

Tiivistelmä

Ei ole epäilystäkään siitä, etteikö asetuksen N:o 1493/1999 soveltamista koskevista yksityiskohtaisista säännöistä erityisesti tuotantokyvyn osalta annetun asetuksen N:o 1227/2000 16 artiklan 1 kohdan muotoilun vuoksi mainitussa artiklassa säädetty määräaika olisi pakottava. Tämä tulkinta saa vahvistuksen niin asetuksen N:o 1227/2000 systematiikasta kuin sen 16 artiklan 1 kohdan tarkoituksestakin.

Määräajan pakottavuus saa vahvistuksen asetuksen N:o 1227/2000 16 artiklan 2 kohdasta, jolla pyritään nimenomaan rohkaisemaan jäsenvaltioita noudattamaan kyseisen artiklan 1 kohdasta johtuvaa ilmoittamisvelvollisuuttaan.

Mikään asetuksen N:o 1227/2000 17 artiklan 1 kohdan sanamuodossa ei osoita, että komission olisi nojauduttava todellisiin tietoihin ja otettava siis huomioon jäsenvaltioiden asetuksen 16 artiklan 1 kohdassa säädetyn määräajan päättymisen jälkeen tekemät korjaukset. Asetuksen 17 artiklan 4 kohdasta seuraa sitä vastoin, että komissiolla ei ole silloin, kun se tekee päätöksen määrärahojen lopullisesta jaosta, velvollisuutta nojautua todelliseen kokonaispinta-alaan vaan yksinomaan pinta-alaan, joka sille on ilmoitettu 16 artiklan 1 kohdassa tarkoitetun määräajan kuluessa.

Asetuksen N:o 1227/2000 16 artiklan 1 kohdassa säädetyllä ilmoituksella tavoitellusta päämäärästä ilmenee myös, että kyseisessä säännöksessä tarkoitetulla päivämäärällä eli 10. päivällä heinäkuuta on tarkoitus antaa komissiolle mahdollisuus tehdä määräajassa päätös jäsenvaltioille myönnettävien määrärahojen lopullisesta jaosta, joten komissiolla ei voi olla velvollisuutta nojautua mainitun päätöksen tekemiseksi muutettuihin tietoihin, jotka on toimitettu kyseisen päivämäärän jälkeen. Ainoastaan 16 artiklan 1 kohdassa säädetyn määräajan suppealla tulkinnalla voidaan taata se, että komissio voi mukauttaa ajoissa todellisten menojen perusteella jäsenvaltioille jaettuja määrärahoja, jotka on alun perin myönnetty asetuksen N:o 1493/1999 14 artiklan 1 kohdan mukaan vain väliaikaisesti. Jotta jäsenvaltiot voivat ennen kuluvan varainhoitovuoden päättymistä suorittaa viimeiset maksut, jotka liittyvät asetuksen N:o 1227/2000 16 artiklan 1 kohdan nojalla ilmoitettuihin menoihin, ja saada komissiolta niistä korvauksen ennen varainhoitovuoden päättymistä kyseisen varainhoitovuoden osalta käytettävissä olevien budjettikohtien mukaisesti, on tarpeen, että päätös jäsenvaltioille myönnettyjen määrärahojen lopullisesta jaosta asianomaisena varainhoitovuonna on tehtävä ennen sen päättymistä eli ennen 15. päivää lokakuuta. Jotta komissio voi tehdä ja julkaista ennen kyseistä päivämäärää päätöksen määrärahojen lopullisesta jaosta, sillä on komissiota koskevien menettelyllisten vaatimusten vuoksi oltava käytössään kaikki jäsenvaltioita koskevat tiedot viimeistään 10. päivänä heinäkuuta kyseisenä varainhoitovuotena.

(ks. 46–48, 54, 57, 59, 60, 63, 65 ja 66 kohta)